Når den endelige historie om Danny Abdalla skal skrives, vil man med et vist belæg kunne skrive: Han testede retsstatens yderste grænser – beskyttelsen af selv den laveste forbryders fundamentale rettigheder efter de højeste principper.

Men det er præmaturt. Historien er ikke slut endnu.

36 forhold – mange af dem grove straffelovsovertrædelser – står bandelederen Danny Abdalla nu tiltalt for i en ny sag, som begynder den 3. oktober ved retten i Holstebro. Der er afsat 15 dage i retten.

I bunden af anklageskriftet, som Information har fået aktindsigt i, tager anklageren »forbehold for at nedlægge påstand om udvisning«.

Danny Abdalla selv nægter sig skyldig i alle de grove forhold.

Han er dog tidligere dømt til udvisning, endda to gange. Først fik han otte års fængsel for grov narkokriminalitet i 2003 og blev udvist for bestandig af Danmark. Men da han ifølge sin egen forklaring er dødsdømt i Libanon, kan udvisningen ikke effektueres. Dermed er han på tålt ophold i Danmark.

I 2012 blev han dømt til et år og otte måneders fængsel for røveri og atter udvist for bestandig.

Hvis retten i Holstebro finder ham skyldig i den nye sag, kan han få sin tredje udvisningsdom. Det er selvfølgelig i sig selv ekstraordinært. Samtidig rammer sagen direkte ind i hjertet på diskussionen om, hvad Danmark stiller op med udvisningsdømte kriminelle på tålt ophold.

I en anden sag går anklagemyndigheden efter at få en udvisningsdom over den 30-årige bandeleder for Loyal to Familia, Shuaib Khan, efter trusler mod en betjent. Men det er uvist, om en udvisning til Pakistan overhovedet vil kunne effektueres.

Tarantino-film

Danny Abdalla er født i Libanon i 1966. Han indrejste i Danmark i 1992. Han kalder sig på Facebook præsident for banden Den Internationale Klub i Aalborg. Hans kamphund lystrer navnet Mafia.

I 2015 bliver han pålagt dagligt at melde sig på udrejsecenteret i Sandholm. Men i 505 dage i træk fra juni 2015 til oktober 2016 dukker han ikke op og færdes i stedet frit i Nordjylland. Det er i den periode, at han på ny tiltales for skyderier, afpresning, grov narkokriminalitet og flere voldtægter.

Det er ikke sikkert, at det havde forhindret Danny Abdalla i at begå ny kriminalitet, hvis han havde meldt sig i Sandholm klokken 10.00 hver dag.

Men det siger måske alligevel noget om systemets indbyggede problemer, at han nu er under anklage for grove forbrydelser i Halvrimmen, Hjallerup, Hjørring, Hurup, Løgstør, Nykøbing Mors og Frederikshavn, mens han hver formiddag egentlig havde pligt til at melde sig i Sandholm på Sjælland.

Det nye anklageskrift, som Information har fået aktindsigt i, er en bizar læsning og lyder som en nordjysk Tarantino-film. Men det er ikke en film. De påståede forbrydelser har – ifølge anklagemyndigheden – virkelige ofre.

Ifølge anklageskriftet udspiller sagen sig sådan her:

21. august 2016 i Hurup overdrog Danny Abdalla en kaliber 44 tromlerevolver med skarp ammunition til en medtiltalt i sagen, hvorefter den medtiltalte kørte til en ejendom i Vilsund udpeget af Abdalla og affyrede 4-5 skarpe skud mod ejendommen, hvor to personer befandt sig.

22. august skal Danny Abdalla selv have skudt gennem bagruden på en bil i Vilsund.

3. september sendte Danny Abdalla sin medtiltalte med en revolver til en ejendom i Halvrimmen, hvor den medtiltalte affyrede to skarpe skud gennem hoveddøren, hvor to personer befandt sig.

4. september afgav Danny Abdalla 4-5 skarpe skud med en tromlerevolver gennem et stuevindue til en ejendom i Halvrimmen, hvor der også opholdt sig to personer.

10. september forsøgte han at afpresse to personer til at betale et ikke nærmere angivet beløb til et autofirma – ellers ville han komme og rykke en mand »fra hinanden og stikke sin pik i munden på ham«.

22. september var han i København og modtog »ikke under 200 gram kokain« med henblik på »overdragelse til et støtte antal personer eller mod et betydeligt vederlag«.

Fra 2. oktober truede Danny Abdalla en mand med, at han ville »smadre ham, kneppe ham, slå ham ihjel og skyde gennem hans hus«.

At trusler måske kan have sin virkning, viser et ældre forhold i anklageskriftet, hvor Danny Abdalla i 2014 truede en mand med, at Danny Abdalla sammen med sine kammerater ville smide manden ind bag en bil og køre ham ud i en skov, hvis ikke han betalte. Manden skal have betalt Danny Abdalla ca. 235.000 kroner.

Voldtægter

Skriftet med anklager bliver ved. I det følgende er flere ubehagelige beskrivelser, som kan virke stødende:

Danny Abdalla skal have skubbet en kvinde ind et soveværelse, hevet hendes tøj af, mens hun græd og skubbede imod. »Tiltalte greb fat om hendes hals, fastholdt hendes arme og ben og gennemførte samleje.«

En anden kvinde slog han »adskillige gange i hovedet og på overkroppen, skubbede hende og flere gange kastede hende mod gulvet, hvorefter han smed hende ned i en sofa, pressede en pude mod hendes ansigt og holdt den fast mod hendes ansigt, således at hun ikke kunne få vejret og herefter, mens tiltalte fortsat slog hende i ansigtet og på kroppen, rev hendes tøj af og tiltvang sig samleje med hende«.

Han skal også uden på tøjet have befølt en kvinde på brysterne og have tvunget kvinden til at blotte sine bryster, som Danny Abdalla fotograferede. »Jeg er gangster af ære,« skal han have sagt, og »hvis du ikke hører efter, har du bare at se, hvad der sker«.

I tiden den 1. juli 2014 til september 2015 skal Danny Abdalla desuden gentagne gange have slået en kvinde »med knyttet hånd i hovedet og på kroppen« »med bælter, kæder, kabler, hundesnore«. Flere gange slog han »hendes hoved mod gulvet og ind i en væg, tog kvælertage på hende og kastede hende mod jorden, sparkede hende på kroppen og trak hende ved håret hen ad gulvet«.

Han skal have truet hende med en kniv og have udtalt: »Jeg åbner dit hoved.« En af kvinderne blev slået flere gange i hovedet og på kroppen og tvunget til at kysse Danny Abdallas sko, men han filmede det.

I alt skal Danny Abdalla have krænket fire kvinder.

Anholdelsen

Det kunne dog ikke blive ved.

Den 18. oktober ca. klokken 14 i København modtog han ifølge anklageskriftet 200 gram kokain. Samme aften blev han anholdt i Hjallerup og forsøgte at flygte. Dagen efter, den 19. oktober klokken 12.45, blev han fremstillet i retten ved Holstebro, sigtet for besiddelse af de 200 gram kokain.

Danny påstod, fremgår det af anklageskriftet, at den politiassistent, som foretog ransagningen af hans bil og fremdrog posen med kokain, selv måtte have plantet den.

Anklagemyndigheden ønsker ikke at kommentere sagen, før den kommer for retten. Danny Abdallas forsvarsadvokat Rasmus Amandusson siger:

»Danny Abdalla nægter sig skyldig på nær i et par mindre forhold med nogle mobiltelefoner. Jeg har ingen kommentarer derudover.«

Han bekræfter dog over for Information, at han er bekendt med, at Danny Abdalla har været underlagt meldepligt i den periode, anklageskriftet dækker.

Kriminel meldepligt

Hvert halve år modtager Folketingets Udlændinge- og Integrationsudvalg en redegørelse over udlændinge, som er udvist ved dom, og som er pålagt at skulle møde hos politiet på nærmere angivne tidspunkter – såkaldt kriminel meldepligt.

Pr. 30. juni 2017 var 308 personer pålagt kriminel meldepligt. 202 af dem vidste politiet ikke, hvor opholdt sig og var efterlyst.

Information har forelagt den nye sag mod Danny Abdalla for udlændingeminister Inger Støjberg (V), som ikke vil kommentere den konkrete sag. I et e-mailsvar skriver Inger Støjberg:

»Det er selvfølgelig fuldstændig uacceptabelt, hvis udlændinge på tålt ophold her i Danmark render rundt og begår kriminalitet. Det skal vi ikke finde os i.«

Uanset om det er en udlænding på tålt ophold eller en dansker, der begår noget kriminelt, så er det en opgave for politiet at fange dem og sætte dem for en dommer, skriver Inger Støjberg. Så er det op til domstolene at vurdere, hvilken straf den kriminelle skal have, og om udlændingen skal udvises af Danmark.

Ministeren skriver videre, at kriminelle på tålt ophold vil være pålagt opholds-, underretnings- og meldepligt på Udrejsecenter Kærshovedgård.

»Hvis de ikke passer forpligtelserne falder hammeren altså, og så er der hårde sanktioner. Men når det er sagt, er det altså ikke op til hverken Danny Abdalla eller nogen anden udlænding at vurdere, om vedkommende skal overholde de forpligtelser. Og jeg vil gerne understrege, at det er strafbart ikke at overholde sine forpligtelser.«

Hun henviser til en lovændring tilbage i februar, som havde til formål at styrke kontrollen med udlændinge på tålt ophold og kriminelle udviste. Blandt andet blev strafniveauet hævet til et år og seks måneder, hvis en udlænding overtræder sine forpligtelser.

Danny Abdalla er to gange dømt henholdsvis 30 og 40 dages fængsel for at overtræde sin meldepligt.

»Loven trådte i kraft i juni, og nu afventer vi, at de første sager kommer igennem retssystemet. Derfor er det også for tidligt at sige, om lovændringen har haft den ønskede effekt. Det er dog et område, som jeg følger tæt, og hvis det viser sig, at der er behov for yderligere tiltag, er jeg altid klar til at se nærmere på det.«

Fire politikere om Danny Abdalla-sagen: »Han skal bare ud. Og jeg mener, at vi ikke har gjort nok for at få ham ud« »Nu har vi ansat en udsendelsesambassadør i Udenrigsministeriet, der skal rejse rundt og forhandle med de lande, som har statsborgere i Danmark, der er på tålt ophold, om de lande skal tage imod deres egne statsborgere. Og jeg regner med, at udsendelsesambassadøren vil være meget proaktiv i forhold til denne sag. Jeg kunne godt tænke mig at have dokumentation for, at han vitterligt bliver henrettet, hvis man sender ham til Libanon.« »Man føler jo, at man er til grin for den danske godhed« »Vi skal arbejde på at få en diplomatisk garanti for, at han ikke får en dødsdom. Og så skal vi derefter arbejde for at få ham udsendt. Det er netop med sådanne typer, hvor det er uforståeligt, at vi ikke kan udvise dem. Vi giver ham lov til at blive, og så begår han sågar voldtægt igen og igen. Når konventionerne beskytter en type som ham, der igen og igen begår kriminalitet, så mister folk tiltroen til konventionen.« »Hvis vi kan få ham udvist, vil det være udmærket« »Der er nogle konventioner, man skal overholde. Og hvis det vurderes, at han risikerer at blive udsat for tortur i Libanon, så skal man ikke udvise ham. Og så er der ikke andet at gøre, end at man holder ham indespærret hos os. Der har været kedelige sager, det indrømmer jeg, men i Danmark lægger vi op til, at man skal leve op til international retsorden, og så har man problemet med en enkelt mand, som tilsyneladende er en grim karl. Hvis man ikke kan få ham udvist, så har vi ansvaret for ham.« »Man har lyst til at sende ham langt væk« »Vi kan ikke sende folk ud, hvis de bliver udsat for tortur i f.eks. Libanon. Og selvom man har lyst til at sende ham langt væk fra Danmark, fordi han har begået grov kriminalitet og er blevet dømt til udvisning, så har vi ikke mulighed for det så længe vi støtter den europæiske menneskerettighedskonvention. Så det er en opgave for politiet, at ligeså snart han træder over grænsen, skal han snuppes og straffes for den kriminalitet, han begår.«